Vil sende mer av regningen til staten

PENGER TIL BANE: Toppkandidatene Raymond Johansen (foran) og Harald Schjelderup gleder seg over Ap-landsmøtets vedtak om at staten skal ta 70 prosent av regningen til kollektivutbygginger. Foto:Helge Mikalsen,VG

Slik vil Ap bane vei for nye storbybaner

Ap-kandidatene Raymond Johansen og Harald Schjelderup søker makt Oslo og Bergen. Nå har Ap-landsmøtet gitt dem en mulig milliard-gave på forskudd til å bygge ut mer bane.

27. april 2015

Artikkelen er over fem år gammel

Milliard-løftet er omtrent slik: Dersom Ap vinner valget i 2017, vil partiet at staten skal ta inntil 70 prosent av regningen for mer T-bane i Oslo og to nye linjer på Bybanen i Bergen.

Ap legger seg dermed godt over Høyre, Frp, Venstre og Høyre, som gikk ut i valgkampen i 2013 og lovet at staten skulle ta 50 prosent avregningen.

De nye banene er...

– Det vil sikre finansiering av en ny t-banetunnel under Oslo sentrum, bane til Fornebu og Lørenskog, og en tverrforbindelse i Groruddalen, sier Raymond Johansen, byrådslederkandidat i Oslo, til VG.

– Og vi vil kunne bygge Bybanen vestover til Loddefjord og nordover mot Åsane, legger hans kollega fra Bergen, Harald Schjelderup til.

Dermed har Ap skaffet seg en egen storbypolitikk for aller første gang. Resultatet ble omtrent som Oslo Aps leder Jan Bøhler varslet i VG i fjor sommer:

Det skal bli mer trøkk på kollektivtransport, for å hindre kaos med 700.000 nye innbyggere i Oslo-regionen e neste 25 årene.

Partiet vil også bygge høyt og tett langs T-banens eksisterende spor for å sikre at flest mulig kan la bilen stå og hoppe rett på bussen, banen eller toget.

Helt gull

– Veksten i transportbehovet skal tas på kollektiv, gange og sykkel. For meg er dette vedtaket helt gull. De tunge løftene som må gjøres i Oslo, kan byen umulig ta alene. Nå er det innen rekkevidde, sier Raymond Johansen.

De vil bygge høyt, men også dypt nede:

Kapasiteten i T-banetunnelen som binder linjene fra øst og vest sammen, er sprengt, og det er ikke plass til flere tog. Oslo kommune og staten er derfor i gang med å utrede en ny tunnel.

Ny T-banering

Oslo Ap har tidligere gått inn for en ny T-banering som kan gå fra Majorstua, via Bislett og Sankthanshaugen i retning Grünerløkka og Tøyen.

– Traseen får vi komme tilbake til, men vi kommer ikke utenom disse prosjektene. Men de borgerlige har ikke finansiering av denne tunnelen, ut over 500 millioner kroner til planlegging, sier Johansen.

Foreløpige tall tyder på at T-banetunnelen vil koste 15–20 milliarder kroner.

Høyre: 50 prosent

Før valget i 2013 kjørte Høyre-leder Erna Solberg T-bane med VG og lovet 50 prosent finansiering av en ny t-banetunnel under Oslo.

Partiene er samstemte om at en ekstra T-bane er stadig viktigere for å øke kapasiteten videre i kollektivtransporten.

– Men jeg er urolig for at de store veiprosjektene kommer først, og at kollektivprosjektene skyves fremover i tid. Nå ligger en 40 milliarder kroners utbygging av E18 klar. Det kan gå ut over evnen til å reise penger for T-baneutbyggingen, selv om disse prosjektene ikke er avhengige av hverandre, sier Raymond Johansen.

Bergen vokser også

Bergen ventes å vokse med 140 000 innbyggere de neste 20 årene. Harald Schjelderup sier at Bergen er bundet av det samme løftet

– Ny bane til Flesland er finansiert, i stor grad av bompenger. Men bybaneutbyggingen i Bergen vil stoppe opp uten Aps vedtak om inntil 70 prosent statlig finansiering. Skal vi få byen til å fungere, er dette helt avgjørende, sier Schjelderup.

Linda Hofstad Helleland (H), leder i Stortingets transportkomité, sier det er bra at Ap vil legge mer penger inn i kollektivutbygging:

– De Ap satt i regjering selv, kom det ingen penger. Så gikk vi ut og lovet 50 prosent til de største byene, og nå sier de inntil 70 prosent. Det kalles overbud. Så får vi se om de klarer å skaffe disse pengene, sier Helleland til VG.

– Det er viktigere å prioritere dette enn å gi store skatteløfter. Da finnes det penger, også til kollektivløsninger i storbyene, sier Ap-leder Jonas Gahr Støre til VG.

Publisert: 27.04.15 kl. 08:28

Les også